Ultrasonographic, cosmetic, clinical and histological study of the healing process in the canine skin following surgical incision and closure using various techniques
Authors: Μπαλωμένος Δημήτριος 
Published: September 2021

Σκοπός της διατριβής ήταν η σύγκριση τεχνικών σύγκλισης τραύματος και η αξιολόγησή τους με τη βοήθεια κλινικής, υπερηχοτομογραφικής (50 MHz) και ιστοπαθολογικής εξέτασης, καθώς και η διερεύνηση της χρήσης της υπερηχοτομογραφίας στη διαγνωστική του δέρματος. Οι ακόλουθες τεχνικές χρησιμοποιήθηκαν για τη σύγκλιση τομών 12 εκατοστών στην εξωτερική επιφάνεια των μηρών 10 Beagle: (α) συρραπτικά δέρματος, (β) n-butyl cyanoacrylate κόλλα ιστών, γ. συνεχής ενδοδερμική ραφή με ενταφιασμό κόμπων (ράμμα 4-0 poliglecaprone-25) και (δ) συνεχής ενδοδερμική ραφή με καθήλωση με χρήση κουμπιών (ράμμα polypropylene 4-0). ΄Εγινε αισθητική, κλινική, υπερηχοτομογραφική και ιστολογική αξιολόγηση των τομών, σε τακτά χρονικά διαστήματα έως ένα έτος μετά τη σύγκλιση. Η αισθητική αξιολόγηση έγινε από δύο κριτές. Η κλινική αξιολόγηση περιελάμβανε την βαθμολόγηση του οιδήματος, ερυθήματος, εύρους ουλής, φλεγμονής ή αποστηματοποίησης, εξιδρώματος, κόμεδων, υπερχρωμίας, απώλειας συρραπτικών, διάσπασης τραύματος και σχηματισμού σταυροειδών ουλωδών εντυπωμάτων. Η υπερηχοτομογραφική αξιολόγηση περιελάμβανε μέτρηση της περιοχής επούλωσης σε τέσσερα διαφορετικά σημεία της τομής. Με την ιστολογική αξιολόγηση εκτιμήθηκε τυχόν νέκρωση, έλλειμμα επιδερμίδας, οίδημα, φλεγμονή, παρουσία υλικού συρραφής, ιστική αντίδραση πέριξ του υλικού συρραφής, πάχος επιδερμίδας, εύρος ουλής, παρουσία ινοβλαστών, παραγωγή κολλαγόνου και αγγειογένεση στην περιοχή επούλωσης. Τα συμπεράσματα της έρευνα είναι:Με όλες τις τεχνικές, η αισθητική αξιολόγηση βελτιωνόταν έως τον δεύτερο μήνα, μετά όμως η βελτίωση ήταν ελάχιστηΑπό την 9η μετεγχειρητική ημέρα και μετά, η κόλλα είχε τη χειρότερη αισθητική αξιολόγηση.Η ενδοδερμική ραφή με κουμπιά είχε την καλύτερη αισθητική εικόνα έως τον έκτο μήνα, στη συνέχεια όμως η ενδοδερμική με ενταφιασμό του κόμπου είχε καλύτερη εικόνα.Η ουλή είχε μεγαλύτερο εύρος με την κόλλα, η δε διαφορά ήταν στατιστικώς σημαντική σε σχέση με τις ενδοδερμικές στο τέλος του πειράματος.Η συνολική κλινική αξιολόγηση ήταν συνεχώς καλύτερη με τις ενδοδερμικές, με την ενδοδερμική με ενταφιασμό των κόμπων να υπερτερεί στο τέλος του πειράματος.Η υπερηχοτομογραφία δέρματος μπορεί να χρησιμοποιηθεί για την αξιολόγηση της επούλωσης δέρματος κατά πρώτο σκοπό, καθώς τα υπερηχοτομογραφικά ευρήματα αντικατόπτριζαν με ακρίβεια τα κλινικά και ιστολογικά ευρήματα.Τα ιστολογικά ευρήματα έδειξαν ότι η χρήση κόλλας προκαλεί έντονη πάχυνση της επιδερμίδας τον πρώτο μήνα της επούλωσης, ενώ, παρότι η εφαρμογή κόλλας έγινε με ιδιαίτερη προσοχή, μικρές ποσότητες κόλλας διείσδυσαν στο τραύμα, όπου παρέμειναν μέχρι το τέλος του πειράματος, προκαλώντας μικρές εστίες φλεγμονής.Η συνολική αξιολόγηση των τεχνικών έδειξε ότι οι ενδοδερμικές τεχνικές είχαν την καλύτερη εξέλιξη, με την ενδοδερμική ραφή με ενταφιασμό των κόμπων να υπερέχει, ενώ η χρήση κόλλας είχε την λιγότερο ικανοποιητική εικόνα. Η χρήση συρραπτικών είχε πολύ καλή εξέλιξη, ενώ ταυτόχρονα ήταν η γρηγορότερη και ευκολότερη τεχνική κατά την εφαρμογή, και μπορεί να εφαρμόζεται όταν υπάρχει πίεση χρόνου.